राजकीय सम्मान के साथ अंतिम संस्कार, 10 साल पहले भर्ती हुए, ढाई साल का बेटा
हरियाणा के कैथल के गांव ग्योंग का जवान नासिक में शहीद हो गया। जवान को ड्यूटी के दौरान हार्ट अटैक आया था। जवान बलविंद्र का पार्थिव शरीर गांव ग्योंग पहुंच गया है। शाम के समय उनका अंतिम संस्कार राष्ट्रीय सम्मान के साथ किया जाएगा।
हरियाणा के कैथल के गांव ग्योंग के जवान बलविंद्र सिंह नासिक में शहीद हो गए। शहीद बलविंद्र सिंह नासिक में जाट रेजिमेंट में सिपाही के पद पर कार्यरत थे। नासिक से उनका पार्थिव शरीर गांव पहुंचा। जिसके बाद राजकीय सम्मान के साथ अंतिम संस्कार किया गया। इस मौके पर भारी भीड़ मौजूद रही। जिन्होंने 'शहीद बलविंद्र फौजी-अमर रहे' के नारे लगाए।
ऑन ड्यूटी अचानक हार्ट अटैक आया
मिली जानकारी अनुसार गांव ग्योंग निवासी बलविंद्र (32) महाराष्ट्र के नासिक में सेना में तैनात थे। सोमवार को ड्यूटी के दौरान अचानक उन्हें हार्ट अटैक आ गया। जिससे उनकी मौत हो गई। जवान बलविंद्र के शहादत की सूचना के बाद पूरे गांव में मातम का माहौल हो गया। गांव में शोक की लहर दौड़ पड़ी। शहीद के अंतिम दर्शन करने के लिए भारी संख्या में लोग उमड़े।
10 साल पहले फौज में हुआ था भर्ती
गांव ग्योंग के पूर्व सरपंच रघुबीर सिंह ने बताया कि 10 साल पहले ही सेना में भर्ती हुए थे। सेना में भर्ती होने के बाद शुरुआत में वह अंबाला में कार्यरत रहे। अब कई साल से नासिक में अपनी ड्यूटी कर रहा थे। कबड्‌डी के खिलाड़ी रहे हैं। खेल कोटे से ही वह सेना में भर्ती हुए थे।
विवाहित थे, ढाई साल का बेटा
शहीद बलविंद्र सिंह विवाहित थे। उनका ढाई साल का बेटा भी है। उनके परिवार में माता-पिता, एक भाई और एक बहन है। छोटा भाई कुलविंदर कबड्डी का खिलाड़ी है। सूबेदार वीरेंद्र सिंह सैनिकों के काफिले के साथ उनका पार्थिव शरीर लेकर पहुंचे।
भाई ने दी मुखाग्नि, सांसद ने भी दी अंतिम विदाई
बलविंद्र को उनके भाई कुलविंद्र ने मुखाग्नि दी।  अंतिम संस्कार में कुरुक्षेत्र के सांसद नायब सैनी, विधायक लीला राम, भाजपा जिलाध्यक्ष अशोक गुर्जर भी जवान को श्रद्धांजलि देने के लिए पहुंचे। शहीद के अंतिम दर्शन करने के लिए काफी भीड़ उमड़ी। सेना ने देशभक्ति की धुन और हवाई फायर के साथ उन्हें सलामी दी गई।